《题典仪柳以临九鸾白云图》
明代·管讷

清郎今是楚仪官，雁荡云山画里观。山似青鸾来九个，云非苍狗变千端。

倚门斜日枫林晚，拄笏高秋草阁寒。庭树鸡鸣思问寝，江庖鱼美阻承欢。

桂因招隐烟丛老，萱解忘忧露叶漙。溪上樵归风且便，源头童汲雨初乾。

乌犍耕后曾秋穫，白鹤归时及晚餐。东里迁居逢孟母，西邻醵社祀丁兰。

天边见雁归心切，月下闻蛩旅梦残。紫诰定应来绚烂，綵衣重得舞盘桓。

板舆前引行花径，竹杖旁随过药阑。春酒高堂介眉寿，更图家庆后人看。

作者简介：明松江府华亭人，字时敏。少即能诗。洪武中征拜楚王府纪善，迁左长史，事王二十余年，以忠谨闻。年七十余致仕，楚王请留居武昌，禄养终身。有《蚓窍集》。